Τζανγκ Τάο Λινγκ

Ο Τζανγκ Ντάο Λινγκ (張道陵, κατά παράδοση 22 Φεβρουαρίου του 34 μ.Χ. έως 10 Οκτωβρίου του 156 μ.Χ.), γεννήθηκε με το όνομα Τζανγκ Λινγκ (張陵) και αργότερα πήρε και το προσωνύμιο Φου Χαν (輔漢). Ήταν  ταοϊστής θρησκευτικός ηγέτης ο οποίοως έζησε κατά την ανατολική Δυναστεία Χαν. Ίδρυσε την σχολή των  πέντε σάκκων ρυζιού, ένα  χιλιαστικό ρεύμα εντός του Ταοϊσμού, ιδρύοντας και ένα θεοκρατικό κράτος στην επαρχία Σετσουάν της νοτίου Κίνας. Από αυτές τις απαρχές ξεπήδησε το κίνημα της  Οδού των Ουράνιων Διδασκάλων, πράγμα που οδήγησε τους μελετητές να θεωρήσουν τον Τζανγκ Ντάο Λινγκ ως το ιδρυτή του θρησκευτικού Ταοϊσμού. Λατρεύεται και από άλλα ρεύματα του Ταοϊσμού, όπως αυτό του  Ταοϊσμού της ορθόδοξης ενότητας.

Ο γιός του, Τζανγκ Χενγκ (張衡) καθώς και ο εγγονός του, Τζανγκ Λου, κληρονόμησαν την αρχηγία του θρησκευτικού ρεύματος όσο και του κρατικού μορφώματος. Ο Τζανγκ Ντάο Λινγκ συχνά απεικονίζεται να καβαλάει τίγρη. Άλλα προσωνύμιά του είναι "ο ουράνιος διδάσκαλος Τζανγκ" (張天師), ο "προγονικός ουράνιος διδάσκαλος"  (祖天師) ή ακόμα και ο αληθής άνθρωπος της ορθόδοξης ενότητας. Σε ορισμένα ρεύματα του Ταοϊσμού, ο Τζανγκ Ντάο Λινγκ κατατάσσεται σε μία τετράδα που ονομάζεται οι τέσσερις μεγάλοι ουράνιοι διδάσκαλοι (四大天師), μαζί με τους Γκε Συάν, Συ Σουν και τον Σα Σόου-Τζίαν.

Βιογραφία
Οι λεπτομέρειες για την ζωή του είναι εξαιρετικά σκοτεινές. Οι περισσότερες βιογραφικές πληροφορίες για τον Τζανγκ Ντάο Λινγκ προέρχονται από μεταγενέστερα έργα και αγιογραφικά κείμενα. Σύμφωνα με αυτές, ο Τζανγκ Ντάο Λινγκ είλκε την καταγωγή του από την διοικητική διαίρεση Φενγκ της επαρχίας Τσιανγκσού. Σύμφωνα με τον θρύλο, πρόγονος του Τζανγκ Ντάο Λινγκ ήταν ο στρατηγός Τζανγκ Λιάνγκ. Γεννήθηκε κατά το δέκατο έτος της εποχής Τζίαν Γου, επί βασιλείας του αυτοκράτορα Χαν Γκουάνγκ Γου. Άρχισε να μελετά το Τάο Τε Τζινγκ του Λάο Τσε σε ηλικία πάρα πολύ μικρή και σπούδασε την "Ανώτατη Ακαδημία" (太学 tai xue), η οποία εκείνη την εποχή ήταν η αυτοκρατορική ακαδημία. Υπηρέτησε ως διοικητής μίας διοικητικής διαίρεσης στην σημερινή πόλη Τσογνκ Τσινγκ κατά την βασιλεία του  αυτοκράτορα Μινγκ των Χαν. 

Αργότερα, ο Τζανγκ έγινε αναχωρητής και διήγε ασκητικό βίο, κατά τον οποίον ασκήθηκε στις ταοϊστικές τεχνικές  μακροζωίας. Όταν η αυτοκρατορική ακαδημία τον προσκάλεσε να αναλάβει την θέση του Μπο Σι (博士 bo shi), η οποία είναι κάτι αντίστοιχο της έδρας ενός καθηγητή, ο Τζανγκ Ντάο Λινγκ αρνήθηκε με την πρόφαση ότι ήταν άρρωστος. Επίσης, ο  αυτοκράτορας Χε της δυναστείας Χαν τον προσκάλεσε τρεις φορές να αναλάβει την θέση του Τάο Φου (太傅 tai fu), δηλαδή την θέση του αυτοκρατορικού διδασκάλου. Ωστόσο, ο Τζανγκ Ντάο Λινγκ αρνήθηκε και πάλι.

Σύμφωνα με τις  αγιολογίες οι οποίες συντάχθηκαν γύρω στα 400 μετά Χριστόν, κατά το έτος 142 μετά Χριστόν ο "υπέρτατος γηραιός άρχων" (太上老君 taishang laojun), ο οποίος είναι ουσιαστικά η θεοποίηση του Λάο Τσε, φανερώθηκε στον Τζανγκ Τάο Λινγκ. Όταν ο Τζανγκ Τάο Λινγκ βρισκόταν στο όρος Χεμίνγκ, ο υπέρτατος γηραιός άρχων τού φανέρωσε το "Δόγμα της Ορθόδοξης Ενότητας (που προκύπτει) από την Οδό της Εξουσίας της Συμμαχίας", δίνοντάς του τον τίτλο του Ουράνιου Διδασκάλου. Η θεότητα προειδοποίησε ότι μία σειρά από συμφορές επίκειται να πέσουν επάνω στην ανθρωπότητα: λιμοί, θηρία, και δαίμονες από τις Τρεις Περιοχές και τους Έξι Ουρανούς του κάτω κόσμου. Θρυλείται ακόμα ότι φανερώθηκε στον Τζανγκ Τάο Λινγκ ότι μόνον 240.000 άνθρωποι θα επιβίωναν αυτής της αποκαλυπτικής κατάστασης, οι οποίοι έμελλε να επιλεγούνε για να αποτελέσουν τον "λαό - σπέρμα" (种民 zhong min), ο οποίος θα σχημάτιζε την νέα ανθρωπότητα κατά την νέα εποχή -η οποία θα λεγόταν εποχή της Μεγάλης Γαλήνης.
Οι αγιολογίες αναφέρουν ότι, υπό το φως αυτής της αποκάλυψης, ο Τζανγκ Τάο Λινγκ εργάσθηκε σκληρά για να προωθήσει μεταρρυθμίσεις των θρησκευτικών τελετουργικών, τα οποία χαρακτηρίζονταν από ηθική κατάπτωση. Άρχισε να συλλέγει άνθη και δημιούργησε μία ομάδα η οποία επεδίδετο σε πρακτικές επιμήκυνσης της ζωής και κυνηγιού μακροζωίας. Οι τεχνικές αυτές καταγράφηκαν σε πολυάριθμα συγγράμματα, το περιεχόμενο των οποίων όμως δεν σώζεται. Σύντομα αυτή η κραταιή αδελφότητα ενέταξε πολλούς ανθρώπους στις τάξεις της, με αποτέλεσμα να αναπτυχθεί και να εξελιχθεί σε ένα κρατικό μόρφωμα το οποίον περιείχε είκοσι τέσσερις, και αργότερα είκοσι οκτώ, ενορίες. Η σέκτα αυτή αποκαλείτο από τα μη-μέλη της ως "Οδός των Πέντε Σάκκων Ρυζιού", περιγράφοντας ένα είδος φόρου το οποίον είχε επιβληθεί στα μέλη της.

Ένα βασικό τελετουργικό στοιχείο της νέας αυτής σχολής του Ταοϊσμού ήταν η άρνηση των προσφορών σε τροφή, και ιδίως η θυσία ζώων. Σύμφωνα με τον Τζανγκ Τάο Λινγκ, ο Λάο Τσε σε αυτήν του την επιφάνεια υπέδειξε το επίσημο πάνθεον του Ταοϊσμού και το διαχώρισε από τις θεότητες (και τις δοξασίες) της παλαιότερης κινεζικής εθνικής θρησκείας. Το χειρόγραφο Σιάνγκ Ερ, ένας σχολιασμός του Τάο Τε Τζινγκ το οποίον διατηρήθηκε έως τις ημέρες μας χάρις σε ένα χειρόγραφο του 6ου μεταχριστιανικού αιώνα, αποδίδεται παραδοσιακά στον ίδιο τον Τζανγκ Τάο Λινγκ. Παρότι το ζήτημα της πατρότητος του κειμένου παραμένει έως τις ημέρες μας ανοικτό, το χειρόγραφο Σιάνγκ Ερ (ο τίτλος του οποίου μεταφράζεται ως "Σε Σκέπτομαι") πράγματι αντικατοπτρίζει με μεγάλη ακρίβεια τις θέσεις του Τζανγκ Τάο Λινγκ.

Λέγεται ότι ο Τζανγκ Τάο Λινγκ απεβίωσε καθώς βρισκόταν στο όρος Τσινγκ Τσενγκ το έτος 156 μετά Χριστόν, επί βασιλείας του  αυτοκράτορα Χουάν των Χαν. Η ηλικία του, σύμφωνα με τον θρύλο, έφτασε τα 123 έτη. Ωστόσο, άλλοι θρύλοι λένε ότι ο Τζανγκ Τάο Λινγκ δεν πέθανε, αλλά αντιθέτως αναλήφθηκε λουσμένος στο φως. Λέγεται ότι την ημέρα του θανάτου του εξαφανίσθηκε, αφήνοντας πίσω του μόνον τα ιμάτιά του.

 Παραπομπές 

Κατηγορία:Ταοϊσμός